text: Landsbyer får en pedel
  01 februar 2013 kl. 17.53
  Tønder Kommune vil nu oprette job som landsbypedeller til ledige over 55 år, der har krav på et seniorjob.
  I første omgang skal der ansættes fem pedeller, der skal samarbejde med lokalrådene i kommunen. De kan pleje grønne områder og bistå med foreningsarbejdet i landsbyerne.
  Kommunen har i dag 19 i seniorjob, men det kniber med at skaffe meningsfyldt arbejde til flere i den kommunale forvaltning.
  Imidlertid har de mindre bysamfund brug for hænder, der kan medvirke til at skabe liv i de små samfund.
  
  Reglerne om seniorjob
  Udløber din dagpengeret tidligst fem år før, du når efterlønsalderen, har du ret til et seniorjob, når din dagpengeret er udløbet. Det er en betingelse for din ret til et seniorjob, at du:
  ? fortsat er medlem af en a-kasse
  ? fortsat indbetaler efterlønsbidrag
  ? vil kunne opfylde anciennitetskravet for efterløn, når du når efterlønsalderen, det vil sige du vil kunne gå på efterløn, når du når efterlønsalderen.
  Når du er ansat i et seniorjob, er der ikke krav om, at du skal være aktivt arbejdssøgende. Du skal dog stadigvæk stå til rådighed for henvist arbejde, og du skal derfor forsat have et aktivt CV på jobnet.
  Kilde: Arbejdsmarkedsstyrelsen.
  